Úrad vlády SR						Na rokovanie vlády SR
Sekcia hospodárskej politiky					dňa: 27.3.2002
								 k číslu: 2205/2002
                               	     k bodu: 35

S t a n o v i s k o

ku Kvantifikácii nákladov na realizáciu opatrení zameraných na ochranu SR pred BSE v roku 2002

I.

	Návrh predkladá minister pôdohospodárstva ako iniciatívny. Obsahuje návrh uznesenia, predkladaciu správu, kvantifikáciu nákladov..., vyhodnotenie pripomienkového konania a návrh komuniké.
 
	Kvantifikácia nákladov je spracovaná v členení na 2 časti:

1.	v prvej časti informuje o realizácii opatrení v roku 2001 a použití 192 mil. Sk zo štátneho rozpočtu, 
2.	v druhej časti kvantifikuje a špecifikuje náklady na realizáciu opatrení zameraných na ochranu obyvateľstva SR na zamedzenie prieniku pôvodcu ochorenia BSE do potravinového reťazca pre rok 2002.

Navrhuje sa uvoľniť finančné prostriedky zo štátneho rozpočtu v roku 2002 vo výške 402,8 mil. Sk na realizáciu opatrení zameraných na ochranu SR pred BSE.		

II.

Súčasťou materiálu je vyhodnotenie pripomienkového konania. Zásadné pripomienky MF SR neboli akceptované. Dňa 19.3.2002 sa uskutočnilo rokovanie medzi štátnymi tajomníkmi MF SR a MP SR, k zblíženiu stanovísk nedošlo.

III.

Predložený návrh uvažuje o finančnej pomoci štátu pri realizácii opatrení zameraných na ochranu SR pred BSE v roku 2002. Navrhuje sa uvoľniť z prostriedkov všeobecnej pokladničnej správy v roku 2002 402,8 mil. Sk, s čím MF SR nesúhlasí. 

MP SR v predkladanom návrhu čiastočne rešpektovalo stanovisko MF SR a zvýšilo spoluúčasť producentov odpadov na financovaní. 

Z odborného hľadiska sa k danej problematike nevyjadrujeme. Z ekonomické-ho hľadiska bude potrebné financovanie príslušných opatrení riešiť v kontexte situácie v oblasti verejných financií ako celku.

K problematike hospodárenia verejných financií rokovala dňa 25.3.2002 Porada ekonomických ministrov vlády SR v súvislosti s Poznámkami MMF, ktoré upozorňujú na súčasné trendy prehlbovania fiškálneho deficitu a potrebu udržať pôvodne stanovný schodok verejných financií na úrovni 3,5% HDP. Ministrom bolo v tejto súvislosti uložené navrhnúť opatrenia, ktoré budú riešiť riziko prekročenia pôvodných cieľových ukazovateľov, dohodnutých s MMF. 

Z á v e r:

Vzhľadom na značne komplikovanú situáciu v oblasti  verejných financií  odporúčame vláde SR rozhodnúť o financovaní nákladov na realizáciu opatrení zameraných na ochranu SR pred BSE v širších súvislostiach – v rámci návrhu opatrení a riešenia celého okruhu verejných financií, ktorý by mal byť predložený na rokovanie vlády v zmysle rokovania Porady ekonomických ministrov vlády SR.   

Bratislava 26.3.2002